**ČAROBNO, ALI NIMALO LAKO**

„Pogled prema naprijed. Držite se uspravno. Tijelom možete mnogo toga ispričati. Dobro provjerite svoje držanje u zrcalu“, ugodan ženski glas odzvanjao je dvoranom. Počinju vježbe za zagrijavanje! Polagano hodati i, kad god koga sretnete, ljubazno pozdraviti; lepršati poput leptira; šepuriti se poput pauna; galopirati poput konja…

Jedan zid sav u zrcalima, a pred njim postavljene duge prečke. Amari i Barbara dočekale su me u ružičastom trikou, stegnute gumenim pojasom u struku, bijelim hulahopkama i naizgled mekanim papučicama. Stajale su licem okrenute prema prečki lagano se držeći rukama za nju. Pogledi su nam se načas sreli. Sjećam se svog odraza u zrcalu. Bila sam blijeda, zbunjena i nesigurna. Profesorica Matea i pijanist Darko poklonili su mi široki osmijeh dobrodošlice. Osjetila sam toplinu.

Čini se da su mama Josipa, teta Duška u vrtiću, baka Julika, najbolja kuharica na svijetu, i tata Tomica oduvijek znali kojim smjerom moram koračati. Možda sam im ja pokazala put pretvarajući svaku prostoriju u plesni podij. Obožavam ples! Plesna karijera moje obitelji započela je kad sam imala pet godina. Svatko u svojoj ulozi, od mame, vatrene navijačice, do tate, strpljivog vozača. „Kako su slatke! Vidi moju Frankicu! Kreće se poput kraljice! Znala sam da je rođena za ples!“ divila se mama prateći svaki moj nastup. Sigurnim korakom u ritmu koračnice uz mažoret-štap postala sam mamina zvijezda. Na moj rođendan poklonjena mi je slikovnica s porukom na naslovnici: „Ostvari svoje rasplesane snove!“ Iznenađenja koja su iskakala sa stranica moju su znatiželju pretvorila u veliku želju. Postat ću balerina!

Među adresama baletnih škola mama je naišla na Umjetničku školu *Miroslav Magdalenić*. Vjerovale smo da je to mjesto gdje ću ostvariti svoje „rasplesane snove“. Danas shvaćam da postoji niz prepreka koje treba pobijediti kako bi se ostvarili snovi, a tada mi se audicija za upis u prvi razred činila najvećom. Sjećam se ogromnog zrcala i pravog klavira na tri noge s otvorenim poklopcem. Pored klavira stajala je profesorica Ivana. Bila je stroga i ozbiljna. Osjećala sam se kao da sam na liječničkom pregledu, a ne volim kad sam bolesna. Pregled nije dugo trajao. Mami je rečeno da fizičke predispozicije dopuštaju upis na balet. Bila sam presretna! Odlepršala sam kući lakim baletnim korakom poput princeze iz bajke. Brzo sam otkrila da se koraci balerine dok pleše i klizi samo prividno čine lakima. Čarobni su, ali nisu nimalo laki.

Amari, Barbara i ja postale smo najbolje prijateljice, a i najdraže balerine profesorice Matee. Sve smo vježbe otplesale zajedno, a bilo ih je bezbroj. Vježbe za zagrijavanje, za rastezanje, vježbe za cijelo tijelo, ruke i noge, za prste, glavu, ravnotežu… Ah, bilo je naporno! „Vježbom se postaje majstor“, hrabrila nas je Matea. Na svakom su se satu svih naših godina baleta vježbale pozicije stopala i ruku. Spojiti petu poziciju stopala i treću poziciju ruku nije nimalo lako, ali uspiješ li povući unatrag stopalo okrenuto prema van i prekrižiti stopala tako da peta prednjeg dodiruje sredinu stražnjega te uz to još podignuti iznad glave oval, izgledat ćeš veličanstveno, baš poput prave balerine. Vježbe okreta, stajanja na jednoj nozi i skokova izvode se uz prečku. Oslanjala sam se na prečku pokušavajući sakriti nepodnošljive bolove u mišićima. O prstima da i ne govorim. Mislila sam da će mi otpasti. Pokreti balerine moraju izgledati lagano, a lice nasmiješeno. Preteško. Nakon tri godine nastave baleta dobila sam špice. Špice nose prave balerine! One su nagrada! Bila sam presretna. Načinjene su od satena, a na vrhovima prstiju su tvrde, pojačane gipsom. Đon je kožni, a satenske vrpce šiju se prije plesa da se stopalo ne miče. Bila sam preponosna na sebe. Imati svoje špice značilo je da su moji mišići nogu i stopala dovoljno snažni, da mogu održavati ravnotežu bez klecanja, da sam spremna za nastup.

Svečani zastor se diže i započinje ples na vrhovima prstiju. Moji pokreti su snažni i nagli, meki i lepršavi, ali istovremeno isprekidani i nesigurni. Potražim li oslonac, lakše ću održati ravnotežu. Moram stati i odmoriti. Dobro provjeriti svoje držanje u zrcalu i pogledom prema naprijed nastaviti vježbati. Koraci balerine čarobni su, ali nisu nimalo laki.

**Franka Debelec, 6. b razred**